Vrydag 8 Julie | SAUKRADIO.com
Vrydag 8 Julie
SAUK Radio Nuus berig vir Vrydag, 8 Julie 2016.
Kontak ons by nuus@ sauk.co.za
1)Die Nasionale Tesourie sê Suid-Afrika is positief oor sy ekonomiese groei en erken dat strukturele hervormings nodig is om groei 'n hupstoot te gee en werk te skep. Die Tesourie het gereageer op 'n verklaring deur die Internasionale Monetêre Fonds waarin die land se groeivooruitsigte tot nul-komma-een persent afgeskaal word. Die Tesourie sê hy verwag dat groei en werkskepping gerugsteun sal word deur verskeie strukturele hervormings en ingryping deur die regering. Die IMF sê Suid-Afrika is nie in staat om met sy groeiende bevolking tred te hou nie. Die ekonomie sukkel om te groei en word aan bande gelê deur lae kommoditeitspryse.
2) Die Suid-Afrikaanse Lugdiens het nie gereageer op versoeke om kommentaar dat hy verkrygingsprosedures geïgnoreer het om 'n kontrak vir die herstrukturering van skuld van 15 miljard rand aan 'n onbekende finansierder toe te ken nie. Volgens berigte het die SAL teen die Tesourie se advies gehandel deur in te stem om 'n suksesfooi van 256 miljoen rand toe te ken aan 'n finansierder, BnP Capital sonder om die kontrak op oop tender uit te sit. Die fooi is minstens drie keer hoër as wat die redery sou moes opdok indien die kontrak op oop tender was. Die nasionale redery word deur die Nasionale Tesourie gemonitor en het versuim om sy finansiële verslag bekend te stel.
3) Die DA sê sy vasstelling van 63 miljoen rand wat president Jacob Zuma skuld ingevolge die belasting op byvoordele aan sy privaatwoning op Nkandla, is konserwatief bereken. Die party sê die President is soos enige ander burger ingevolge die Inkomstebelastingwet aanspreeklik om te betaal vir 'n voordeel wat hy van sy werkgewer, die Staat, ontvang het. Die party sê hy het op die berekening gekom deur die gebruik van die skedule wat deur die Departement van Openbare Werke verskaf is en wat presies uiteensit watter werk gedoen is en die koste verbonde aan die opgraderings. Volgens ons Politieke redaksie het die DA in sy berekenings die brandpoel, snoepwinkel, beesdeurgang en helikopter landingsplek ondermeer gelys as van die opgraderings waaruit die President permanent voordeel sal trek. Die strukture beloop 145 miljoen rand. Dit sluit die militêre kliniek, polisie motorhuise en personeelwonings uit wat die eiendom bly van die staat. 'n Belastingkoers van 40 persent is op die 145 miljoen rand ingestel. Dan ook 'n boete van tien persent vir laat betaling wat verduidelik hoe die party by die syfer van 63-komma-nege miljoen rand uitgekom het.
4) Die eienaars van die Lily-myn naby Barberton in Mpumalanga het hulle regsverteenwoordigers aangesê om miljoene rand van die Kanadese maatskappy AfroCan te eis vir die verbreking van 'n ooreenkoms. AfroCan het ingestem om meer as 150-miljoen rand in Vintage Goldfields te belê, maar het dit na bewering nie gedoen nie. Die bestuurshoof van Goldfields, Mike McChesney sê dit is 'n reuse terugslag vir die Lily-myn, wat steeds gesluit is nadat drie werkers in Februarie weens 'n sinkgat dood is. McChesney sê die fondse van AfriCan was dringend nodig om te begin met 'n sakereddingsplan en om werkers se salarisse te betaal. Hy sê hulle moet nou gaan soek na nuwe beleggers om die sakereddingsplan in werking te stel.
5) Die dodetal in 'n selfmoordbomaanval in Bagdad in Irak die naweek, het tot 292 gestyg. Die Islamitiese Staat-militantegroep het aanspreeklikheid vir die aanval aanvaar. Meer as 200 mense is ook beseer in die aanval op 'n besige straat in die hoofsaaklik Sjiïtiese Karrada-distrik. 'n Woordvoerder van die ministerie van Gesondheid in Irak, Shmed al-Rudaini sê sowat 23 mense is steeds in die hospitaal. Die ministerie het vroeër vandag gesê 281 mense is in die ontploffing dood, maar sê die dodetal het verder gestyg nadat van die mense wat as vermis aangemeld is, as dood geïdentifiseer is.
6) Meer as 720-duisend Namibiërs staar voedseltekorte in die gesig weens die droogte in die land. 'n Verslag wat deur die kantoor van die eerste minister en die ministerie van landbou in Windhoek vrygestel is, toon dat byna 600-duisend van dié dringend bystand nodig het.
7) n Dief is in Somerset-Wes deur 'n Amerikaanse veghond gebyt toe hy in sy vlugtog oor die muur van 'n woning gespring het en binne die hond se kake beland het.
Twee verdagtes het 'n winkel beroof toe die eienaar die noodknoppie gedruk het om 'n veiligheidsmaatskappy te ontbied.
Een van hulle is dadelik aangekeer toe die veiligheidswagte opgedaag het, maar sy trawant het op die vlug geslaan en heel niksvermoedend oor 'n huismuur gespring.
Nadat hy deur die hond verwelkom en gebyt is, het hy besluit om liewer die hasepad te kies. Toe hy egter die veiligheidswagte gewaar, het hy sowaar weer teruggespring en die veghond het sommer dadelik aan die werk gespring om rondte twee se byte in te kry.
Die hond se eienaar het hom op daardie tydstip geroep en hy het dadelik ewe gehoorsaam opgehou.
Die veiligheidswagte het die man vasgetrek en sy bytwonde op die toneel behandel, waar die polisie hom in hegtenis geneem het.
Warmbad – Bewolk en warm – met 'n min 27 max van 35
Pretoria – Mooi weer met 'n min van 7 en max van 19
Bloemfontein – Mooi weer – met min 4 'n max van 15
Durban –Mooi weer met 'n min van 8 en max van 25
Rustenburg – Mooi weer met 'n min 5 en max van 20
Oos London – Mooi weer met 'n min 16 en max van 26
Kaapstad –Bewolk min van 10 en max van 18
Upington – Mooi weer met 'n min van 8 en max van 21
Sutherland –Mooi weer met Minus 4 en max 12
PE – Gedeeltelik Bewolk met 'n min 15 en max van 23
1 Timotheus 6:12 – "Stry die goeie stryd van die geloof, gryp na die
ewige lewe, waartoe jy ook geroep is en die goeie belydenis voor baie getuies afgelê het."
1 Timotheus 6:19 – "en vir hulle 'n skat weglê, 'n goeie fondament vir die toekoms, sodat hulle die ewige lewe kan verwerf."